ათენაგორა (კონსტანტინოპოლის პატრიარქი)
პატრიარქი ათენაგორა I (ბერძ. Πατριάρχης Ἀθηναγόρας Α΄, ერისკაცობაში არისტოკლის სპირუ, ბერძ. Αριστοκλής Σπύρου; დ. 25 მარტი, 1886, ცარაპლანა (ამჟამად— ვასილიკონი), ეპირი, ოსმალეთის იმპერია — გ. 7 ივლისი, 1972, სტამბოლი, თურქეთი) — კონსტანტინოპოლის მართლმადიდებელი ეკლესიის ეპისკოპოსი, კონსტანტინოპოლის პატრიარქი 1949–1972 წლებში. XX საუკუნის ეკუმენისტური მოძრაობის ერთ-ერთი ლიდერი. 1910 წელს ბერად აღიკვეცა და მიიღო სახელწოდება ათენაგორა — ათენაგორა ათენელის სახელის მიხედვით. 1919 წელს დაინიშნა ათენის სამთავარეპისკოპოსოს წმინდა სინოდის პირველ მდივნად. 1922 წლიდან კუნძულ კერკირასა და პაკსის მიტროპოლიტია. 1930 წელს დაინიშნა სამხრეთ და ჩრდილოეთ ამერიკის მთავარეპისკოპოსად და ეგზარქად. 1948 წლის 1 ნოემბერს სინოდმა პატრიარქის ტახტზე აირჩია და კონსტანტინოპოლის დაცემის შემდეგ გახდა პირველი პატრიარქი, რომელიც არ იყო თურქეთის (ოსმალეთის იმპერია) ქვეშევრდომი. 1949 წლის 26 იანვარს სტამბოლში დაეშვა ამერიკის პრეზიდენტის ჰარი ტრუმენის თვითმფრინავით და პირდაპირ აეროპორტში მიიღო თურქეთის მოქალაქეობა. მეორე დღეს შედგა ინტრონიზაცია წმინდა გიორგის ეკლესიაში. გარდაიცვალა 1972 წელს.